ค่านิยมแลกเปลี่ยนของขวัญในเทศกาลคริสต์มาส
ขณะนี้ในสังคมอเมริกันกำลังมีข้อถกเถียงอย่างกว้างขวาง เรื่องค่านิยมใหม่ของวันคริสต์มาสที่ควรเปลี่ยนจากการส่งความสุข ด้วยการซื้อของขวัญรา
เมื่อพูดถึงวันคริสต์มาสหลายคนรอคอยวันนี้ เพราะเป็นวันหยุดที่ญาติพี่น้องจะมารวมกัน และที่สำคัญคือการได้รับหรือได้แลกเปลี่ยนของขวัญ แต่ใกล้ถึงคริสต์มาสทีไรก็มีข้อถกเถียงว่าในระยะหลังๆ วันเวลาแห่งความสุขนี้ถูกทำให้กลายเป็นการพาณิชย์มากเกินไปแล้วหรือเปล่าเพราะบริษัทห้างร้านจะใช้ช่วงเวลานี้โหมโฆษณาลด แลก แจก แถม เพื่อดึงเงินในกระเป๋าผู้บริโภค จึงถึงเวลาแล้วหรือยังที่ควรเปลี่ยนค่านิยมการใช้เงินมากมายไปกับการซื้อของขวัญมาเป็นการบริจาคเงินทำกุศลเพื่อผู้ยากไร้จะได้มีความสุขในวันคริสต์มาสเหมือนคนอื่นๆ ที่รัฐคอนเนคติกัตครอบครัว “เดอลิโอห์”ซึ่งมีฐานะร่ำรวย ซื้อโฆษณาในหนังสือพิมพ์ยักษ์ใหญ่ 6ฉบับของสหรัฐฯ เพื่อเสนอค่านิยมใหม่เกี่ยวกับวันคริสต์มาส และใช้เงินอีก 2ล้านดอลลาร์เพื่อการรณรงค์นี้ ค่านิยมใหม่การบริจาคเงินเข้าองค์กรการกุศล แทนการซื้อของขวัญให้กันในวันคริสต์มาสได้ทำให้เกิดข้อถกเถียงอย่างกว้างขวางมีทั้งผู้เห็นด้วย และไม่เห็นด้วย แต่นักเขียนบทความในหนังสือพิมพ์และตามเว็บไซด์ที่บันทึกข้อมูลส่วนตัวต่างชื่นชมแนวคิดนี้ด้วยเห็นว่าเป็นวิธีที่เป็นรูปธรรม ที่จะลดการมุ่งหาประโยชน์แต่ในเชิงพาณิชย์ในช่วงเทศกาลเช่นนี้ แต่หลายคนกลับมองว่าการซื้อและแลกเปลี่ยนของขวัญในวันคริสต์มาส ไม่ใช่สิ่งเลวร้าย น่ารังเกียจไปเสียทั้งหมดเพราะยังมีด้านดีเช่นเป็นการช่วยเหลือธุรกิจขนาดเล็ก และคนงานอีกนับแสน ให้มีรายได้ในช่วงที่เศรษฐกิจสหรัฐฯกำลังถดถอยอยู่ในเวลานี้ หรือบางคนบอกว่า แม้การบริจาคเงินให้มูลนิธิ ดูมีประโยชน์แก่สังคมในวงกว้างมากกว่าการให้ของขวัญแต่องค์กรการกุศลบางแห่ง ก็จะหักเงินบริจาคก้อนโตไปเป็นค่าบริหารงาน เหลือเงินเพียงเล็กน้อยที่ไปถึงมือของผู้ยากไร้หรือที่ต้องการความช่วยเหลืออย่างแท้จริง ยังไม่มีใครบอกได้ว่าแนวคิดใหม่เกี่ยวกับวันคริสต์มาส จะทำให้คนหันมาบริจาคเงินเพิ่มขึ้นหรือไม่ แต่อย่างน้อยก็กระตุ้นให้สังคมหันมาถกเถียงถึงสิ่งที่ควรจะทำเพื่อความสุขอย่างแท้จริงในวันพิเศษเช่นนี้